**Santa Marian kaappaus** oli Portugalin ja Espanjan diktaattoreita António de Oliveira Salazaria ja Francisco Francoa vastaan suunnattu isku, jonka kohteena oli 20 000 tonnin kantoinen portugalilainen loistoluokan matkustaja-alus M/S *Santa Maria*. Kaappaus tapahtui Karibianmerellä 22. tammikuuta 1961. Aluksi kaappaajia kerrottiin olleen 70 aseistettua miestä, mutta lopulta ilmeni että heitä oli kapteenin lisäksi 24 nuorukaista, laivalta vapautettujen kertoman mukaan pääosin 17–18-vuotiaita espanjankielisiä nuorukaisia mutta myös portugalilaisia. Laivan havaitsi keskellä Atlanttia matkalla kohti Afrikkaa Yhdysvaltain laivasto, jonka hävittäjäalus USS *R. L. Wilson* lähti ajamaan sitä takaa.

Aluksella oli uutistietojen mukaan 620 matkustajaa. Matkustajien luovutusehdot lähetti Yhdysvaltain laivastolle sähkeitse kapinallisten kapteeni Henrique Galvao, joka ilmoitti aluksen olevan matkalla Afrikkaan. Myöhemmin kaapparikapteeni Galvao lähetti Portugalin opposition maanpaossa olevalle johtajalle, kenraali Humberto Delgadolle, sähkeen, jossa hän ilmoitti, että alus on matkalla pohjoisbrasilialaiseen satamaan. Syynä kurssin muutokseen olivat laivalla puhjenneet mellakat, joissa muun muassa Galvao sai vammoja. 

Kun alus saapui viiden sotalaivan ja yhden amerikkalaisen lentokoneen saattamana Brasiliaan Recifen satamaan, Brasilian presidentti Janio Quadros lupasi kaappareille poliittisen turvapaikan. Galvao ei hyväksynyt tarjousta vaan vaati päästä vapaasti purjehtimaan ja uhkasi räjäyttää aluksen, jollei vaatimukseen suostuta. Laivalla oli tuolloin 51 aseistettua brasilialaista merimiestä Galvaon 31 miestä vastaan. Kaapparit vangittiin, ja 4. helmikuuta alus palautettiin virallisesti Portugalille, jonka edustajana sen otti vastaan sotilasattašea eversti Joaquim da Luz. Alus purjehti vielä vuoteen 1973, minkä jälkeen se purjehti tyhjänä Taiwaniin romutettavaksi.

Vielä tilanteen ollessa kesken saksalainen elokuvayhtiö Franz Seitz ilmoitti aikovansa tehdä seikkailusta elokuvan, jonka nimeksi oli kaavailtu *Merirosvot Santa Marialla* (*Piraten auf der Santa Maria*). Pääosiin suunniteltiin näyttelijöitä Mario Adorf, Dawn Addams, Agnes Laurent ja Dany Robin. Ohjaajan nimeksi ilmoitettiin tri Harald Reinl.

Lähteet
-------

1. ↑  50 vuotta sitten: Sotalaivat ajavat takaa kapinalaivaa, Helsingin Sanomat 25.1.2011 osa C
2. ↑  50 vuotta sitten: Santa Maria kaappaajat 17–18-vuotiaita nuorukaisia, Helsingin Sanomat 30.1.2011 osa C
3. ↑  50 vuotta sitten: Kapina-alus havaittu keskellä Atlanttia suuntana Afrikka, Helsingin Sanomat 26.1.2011 osa C
4. 1 2  Portugal's Santa Maria (Arkistoitu – Internet Archive)
5. ↑  50 vuotta sitten: Santa Maria purjehtii edelleen kohti Afrikkaa, Helsingin Sanomat 28.1.2011 osa C
6. ↑  50 vuotta sitten: Santa Maria jo matkalla satamaan, Helsingin Sanomat 29.1.2011 osa C
7. ↑  50 vuotta sitten: Santa Maria tyhjensi matkustajansa maihin. Helsingin Sanomat 3.2.2011 sivu C 4
8. ↑  50 vuotta sitten: Santa Maria liukui sotalaivojen saattamana Recifen satamaan, Helsingin Sanomat 2.2.2011 osa C
9. 1 2  50 vuotta sitten: Galvao uhkaa räjäyttää Santa Marian. Santa Mariasta elokuva, Helsingin Sanomat 4.2.2011 osa C 5
10. ↑  50 vuotta sitten: Brasialia luovutti Santa Marian Portugalille. Helsingin Sanomat 5.2.2011 sivu C 10
11. ↑  Spiegel 8/1961

Aiheesta muualla
----------------

* Portugal's Santa Maria (Arkistoitu – Internet Archive)
* Proflyersinc.com